
A leander botritiszes betegségének vizsgálata

A leander (Nerium oleander) egyike a legkedveltebb dísznövényeinknek. Díszítőértéke miatt népszerű növény, azonban számos betegség okoz esztétikai kárt rajta, amelyek csökkentik díszítőértékét. A leandert megfertőző számos gombabetegség (pl.: Ascochyta oleandri, Botrytis cinerea) közül ritkán okoz jelentős problémát a botritiszes betegség. A legtöbb esetben csak a virágon figyelhetünk meg apró elváltozásokat. Azonban az utóbbi években egyre gyakrabban jelenik meg a hajtás- és ágfertőzés, ami súlyos fertőzés esetén akár növénypusztulás is előidézhet. A kezdeti tünetek növekvő barna foltok, melyek konídiumtartógyep nélkül nagyon hasonlítanak az aszkohítás betegség szimptómaihoz.
Konzulensem, aki a leander betegségei közül a veszedelmes leanderrákkal foglalkozik, szokatlan tünetekre lett figyelmes a gyűjteményében. A leander hazánkban ismert kórokozóit áttekintve nem derült ki egyértelműen, melyik kórokozó felelős a leveleken, virágon, hajtáson és a száron megjelent tünetekért, ezért célul tűzte ki a betegséget kiváltó kórokozó azonosítását. Ebbe a kutatómunkába csatlakoztam be 2020 nyarán.
A leander leveleken és a virágokon szabálytalan alakú, vizenyős foltok jelentek meg, melyeken később
láthatóvá vált szürke konídiumtartó gyep. A száron nagy, ovális fakóbarna foltok alakultak ki, amik az egész szárra kiterjedtek. Végül a szár kiüregesedett és felületén megjelent a konídiumtartó gyep. A minták feldolgozása, a kórokozó azonosítása a MATE, Növényvédelmi Intézet, Növénykórtani Tanszék laboratóriumában történt. A kórokozót PDA táptalajra izoláltuk, megvizsgáltuk a szaporító képleteket. A morfológiai tulajdonság, a tenyészbélyegek alapján feltételeztük, hogy a Botrytis cinerea okozta a leanderen az elváltozásokat. Igazoltuk a kórokozó patogenitását is mesterséges fertőzéssel. A klasszikus azonosítás mellett, a molekuláris azonosítás során az ITS régiót vizsgáltuk. A laboratóriumi vizsgálatok után a leanderen okozott elváltozásokért felelős kórokozót Botrytis cinerea-ként határoztuk meg.
Ismereteink szerint ez az első vizsgálat hazánkban, mely célja a leanderről izolált Botrytis cinerea klasszikus és molekuláris mikológiai módszerekkel történő azonosítása. A kórokozót az USDA Fungus adatbázisa szerint eddig csak Kaliforniában (French, 1989), Sierra Leone-ban (Deighton, 1936) és Ukrajnában (Dudka et al., 2004) írták le leanderről. Hazánkban Horvát és munkatársai (2006) és Ördögh (2018) említik meg csupán, mint a leander hajtáshervadást is okozó kórokozóját.



